Fl-aħħar ġimgħat smajna kritika min-naħa tal-Oppożizzjoni li żdied in-numru ta' nies fl-Emerġenza f'Mater Dei minħabba li ċ-Ċentri tas-Saħħa waqgħu lura. Iżda minn mistoqsijiet li għamlet il-gazzetta Kullħadd lid-Dipartiment tas-Saħħa Primarja jirriżulta li kien hemm qabża kbira fis-servizz, fl-apparat u anke f'kemm pazjenti qegħdin jersqu lejn iċ-ċentri tas-saħħa. "Waħda mill-ewwel affarijiet li għamilna meta tlajna fil-Gvern kienet li ftit ftit erġajna żidna l-ħinijiet tal-ftuħ taċ-ċentri tas-saħħa. Filwaqt li l-Partit Nazzjonalista fil-Gvern kien naqqas b'mod drastiku l-ħinijiet tal-ftuħ taċ-ċentri tas-saħħa u naqqas l-investiment uman fl-istess ċentri, aħna rġajna tajniehom il-ħajja," qal is-Segretarju Parlamentari għas-Saħħa Chris Fearne lil din il-gazzetta. Fl-aħħar snin iċ-ċentri tas-saħħa ġew mgħamra b'magni tal-X-ray diġitali u f'ħafna ċentri tas-saħħa wkoll qiegħed isir il-ġibs. "Illum il-ġurnata, jekk persuna weġġgħet tista' tmur fiċ-ċentru tas-saħħa viċin tagħha, jaraha t-tabib, jordnalha X-ray, isirilha dak il-ħin stess, jerġa' jaraha t-tabib u, jekk hemm bżonn isir il-ġibs fl-istess ċentru tas-saħħa. Minħabba li l-X-ray huwa wieħed diġitali jekk ikun hemm bżonn ta' konsulent fuqu dan jista' jkun ikkuntatjat u jarah direttament f'Mater Dei," qal Fearne. X-ray diġitali huwa aktar preċiż mill-X-rays li konna mdorrijin bihom u t-tabib jista' wkoll ikabbar u jiffoka fuq fejn jixtieq jara l-aktar. Mistoqsi jekk dan is-servizz intlaqax tajjeb mill-pazjenti u jekk il-pazjenti jafux b'dan is-servizz, is-Segretarju Parlamentari qal li matul din is-sena, s'issa, fiċ-ċentri tas-saħħa saru 'l fuq minn 23,000 X-ray diġitali, filwaqt li 617-il persuna użaw is-servizzi tal-plaster clinic (fejn isir il-ġibs). "Dawn in-numri huma garanzija li dak li qegħdin nagħmlu qed jintlaqa' tajjeb min-nies. Anke għall-Emerġenzi, in-nies jirrikorru għaċ-ċentri tas-saħħa, anke bil-lejl," qal Fearne. L-X-ray fiċ-ċentri tas-saħħa ta' Raħal Ġdid, Ħal Qormi u l-Furjana qegħdin ikunu miftuħin mit-Tnejn sas-Sibt mis-7.30 ta' filgħodu sas-7.30 ta' filgħaxija, fiċ-ċentru tas-saħħa tal-Gżira s-Sibt is-servizz tal-X-ray jibqa' jingħata sas-1.00 ta' wara nofsinhar, filwaqt li fiċ-ċentru tas-saħħa tal-Mosta s-servizz tal-X-ray jibqa' jingħata matul il-lejl kollu.